**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί της Διευκόλυνσης του Μηχανισμού Παράδοσης Καταζητούμενων βάσει Εντάλματος Σύλληψης Μεταξύ της Δημοκρατίας και του Ηνωμένου Βασιλείου Νόμος του 2021.»**

**Παρόντες:**

 Νίκος Τορναρίτης, πρόεδρος Γιώργος Κουκουμάς

 Φωτεινή Τσιρίδου Πανίκος Λεωνίδου

 Νίκος Γεωργίου Σωτήρης Ιωάννου

 Άριστος Δαμιανού Κωστής Ευσταθίου

 Ανδρέας Πασιουρτίδης Χαράλαμπος Θεοπέμπτου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν την 1η Δεκεμβρίου 2021 και στις 10 Ιανουαρίου 2022. Στο πλαίσιο της συζήτησης κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Δικαιοσύνης και Δημοσίας Τάξεως, της Αστυνομίας Κύπρου, του Υπουργείου Εξωτερικών, της Νομικής Υπηρεσίας της Δημοκρατίας και του Παγκύπριου Δικηγορικού Συλλόγου.

 Στο στάδιο της συζήτησης του νομοσχεδίου ενώπιον της επιτροπής παρευρέθηκε επίσης το μέλος της επιτροπής κ. Χριστιάνα Ερωτοκρίτου.

 Σκοπός του νόμου που προτείνεται είναι η θέσπιση νομοθεσίας για τη διευκόλυνση της εφαρμογής των διατάξεων του Τίτλου VII του Τρίτου Μέρους της Συμφωνίας Εμπορίου και Συνεργασίας Μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας αφ’ ενός και του Ηνωμένου Βασιλείου της Μεγάλης Βρετανίας και της Βόρειας Ιρλανδίας αφ’ ετέρου, στη βάση των οποίων εγκαθιδρύεται σύστημα έκδοσης καταζητούμενων προσώπων μεταξύ των κρατών μελών της Ευρωπαϊκής Ένωσης και του Ηνωμένου Βασιλείου.

 Ειδικότερα, με τις πρόνοιες του νομοσχεδίου προβλέπονται κυρίως τα ακόλουθα:

1. Εφαρμογή των διατάξεων του Τίτλου VII του Τρίτου Μέρους της υπό αναφορά συμφωνίας, σε περίπτωση σύλληψης και παράδοσης καταζητούμενου μεταξύ της Δημοκρατίας και του Ηνωμένου Βασιλείου για σκοπούς άσκησης ποινικής δίωξης, εκτέλεσης στερητικής της ελευθερίας ποινής ή στερητικού της ελευθερίας μέτρου ασφαλείας.
2. Καθορισμός της κεντρικής αρχής, της αρμόδιας δικαστικής αρχής έκδοσης εντάλματος σύλληψης στη Δημοκρατία και της αρμόδιας δικαστικής αρχής εκτέλεσης εντάλματος σύλληψης στη Δημοκρατία.
3. Καθορισμός των αδικημάτων για τα οποία επιτρέπεται η εκτέλεση εντάλματος χωρίς έλεγχο του διττού αξιόποινου, υπό τον όρο της αμοιβαιότητας και εφ’ όσον τα συγκεκριμένα αδικήματα τιμωρούνται στο Ηνωμένο Βασίλειο με στερητική της ελευθερίας ποινή ή στερητικό της ελευθερίας μέτρο ασφάλειας που να υπερβαίνει τα τρία έτη.
4. Περιορισμός της δυνατότητας άρνησης της εκτέλεσης εντάλματος στη βάση του ισχυρισμού ότι η αξιόποινη πράξη δυνατό να θεωρηθεί ως πολιτικό έγκλημα ή ως αξιόποινη πράξη που συνδέεται με πολιτικό έγκλημα ή ως αξιόποινη πράξη εμφορούμενη από πολιτικά κίνητρα, σε περίπτωση που η εν λόγω πράξη αφορά αδίκημα που αναφέρεται στα Άρθρα 1 και 2 της Ευρωπαϊκής Σύμβασης για την Καταστολή της Τρομοκρατίας, το αδίκημα της συμμετοχής σε εγκληματική οργάνωση για τη διάπραξη ενός ή περισσότερων από προβλεπόμενα στα άρθρα 1 και 2 της σύμβασης αυτής, ή την τρομοκρατία, όπως ορίζεται στο παράρτημα 45 της συμφωνίας.
5. Παροχή δυνατότητας παράδοσης Κύπριων πολιτών σε εκτέλεση εντάλματος των αρχών έκδοσης του Ηνωμένου Βασιλείου, υπό την προϋπόθεση ότι το Ηνωμένο Βασίλειο παραδίδει πολίτες του σε εκτέλεση εντάλματος κυπριακής αρχής έκδοσης.

 Όλες οι ενδιαφερόμενες πλευρές που παρευρέθηκαν στη συνεδρία της επιτροπής συμφώνησαν με τους σκοπούς και επιδιώξεις του νομοσχεδίου.

 Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

 Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «οπερί της Διευκόλυνσης του Μηχανισμού Παράδοσης Καταζητούμενων βάσει Εντάλματος Σύλληψης Μεταξύ της Κυπριακής Δημοκρατίας και του Ηνωμένου Βασιλείου Νόμος του 2022.».

31 Ιανουαρίου 2022

ΝΚ/ΧΜ/MΓ

(Αρ. Φακ.: 23.01.062.147-2021)